Document ID: 32004D0825

KOMISJONI OTSUS,
29. november 2004,
Rumeeniast imporditavate hobuslaste suhtes kohaldatavate kaitsemeetmete kohta
(teatavaks tehtud numbri K(2004) 4440 all)
(EMPs kohaldatav tekst)
(2004/825/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega sätestatakse kolmandatest riikidest ühendusse toodavate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 7,
ning arvestades järgmist:
(1)
Nõukogu 26. juuni 1990. aasta direktiivis 90/426/EMÜ hobuslaste liikumist ja kolmandatest riikidest importimist reguleerivate loomatervishoiunõuete kohta (2) on muu hulgas sätestatud hobuslaste kategooriate definitsioon ja identifitseerimise nõuded.
(2)
Komisjon võttis vastu 6. jaanuari 2004. aasta otsuse 2004/211/EÜ, millega kehtestatakse kolmandate riikide ja nende territooriumi osade loetelu, millest liikmesriigid lubavad importida elus hobuslasi ning hobuslaste spermat, munarakke ja embrüoid, ning millega muudetakse otsuseid 93/195/EMÜ ja 94/63/EÜ. (3)
(3)
Vastavalt eespool esitatud loetelule lubavad liikmesriigid importida Rumeeniast hobuslasi kõigist kategooriatest vastavalt tingimustele, mis on kehtestatud sanitaarrühma “B” määratud riikide suhtes komisjoni otsusega 92/260/EÜ (4) registreeritud hobuste ajutise impordi kohta, otsusega 93/195/EMÜ (5) registreeritud hobuste taassisenemiseks pärast ajutist eksporti, otsusega 93/196/EMÜ (6) tapaloomadeks ettenähtud hobuslaste importimiseks ja otsusega 93/197/EMÜ (7) registreeritud hobuslaste ning aretamiseks ja tootmiseks ettenähtud hobuslaste importimiseks.
(4)
Otsuses 93/197/EMÜ on hobuslaste impordil teatavatest sanitaarrühma “B” määratud riikidest nõutud, et veterinaartestid oleksid läbi viidud sihtliikmesriigi poolt tunnustatud laboris.
(5)
Komisjoni 13. juuli 1994. aasta otsuses 94/467/EÜ sätestatakse tervishoiugarantiid hobuslaste veoks ühest kolmandast riigist teise vastavalt direktiivi 91/496/EMÜ (8) artikli 9 lõike 1 punktile c.
(6)
Komisjoni 22. detsembri 1999. aasta otsuses 2000/68/EÜ, millega muudetakse komisjoni otsust 93/623/EMÜ ja kehtestatakse aretamiseks ja tootmiseks ettenähtud hobuslaste identifitseerimine, (9) nõutakse, et hobuslastega oleks nende liikumisel ja eriti tapamajja transportimisel kaasas identifitseerimisdokument.
(7)
Veterinaar- ja Toiduameti poolt Rumeenias läbiviidud mitmete järelvisiitide ja liikmesriikide poolt heakskiidetud piiripunktides teostatud kontrollreidide käigus ilmnesid korduvalt puudused hobuslaste ettevalmistamise tingimustes Rumeeniast liikmesriikidesse eksportimisel ja sihtkohta transportimisel, mida ei olnud parandatud vastavalt koostatud aruannetes antud soovitustele.
(8)
Seetõttu on ühenduse hobuslaste populatsiooni tervise kaitseks ja liikmesriikide territooriumil hobuslaste heaolu tagamiseks võetud meetmete tõhustamiseks vaja võtta kaitsemeetmed, millega kehtestatakse erirežiim tapaloomadeks ning aretamiseks ja tootmiseks ettenähtud Rumeeniast pärit hobuslaste importimiseks ning kontrollimeetmete tugevdamiseks.
(9)
Väljastatud sertifikaatide kinnitamine Rumeenia pädeva keskasutuse poolt peaks tugevdama tagatisi, mis on antud eelkõige vastavalt direktiivi 90/426/EMÜ artikli 12 lõike 2 punktile d.
(10)
Rumeeniast ühendusse imporditavate hobuslaste tõhusam identifitseerimine ja sihtliikmesriigi poolt tunnustatud laboris testimine peaksid samuti kaasa aitama impordirežiimi korrektsele rakendamisele.
(11)
Olukorra jälgimiseks ja meetmetest loobumise eesmärgil on vaja saada regulaarselt teavet tunnustatud piiripunktides või sihtliikmesriigis viibimise aja jooksul teostatud kontrollide tulemuste kohta.
(12)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriigid keelustavad Rumeeniast pärit või saabuvate hobuslaste importimise, kui käesolevas otsuses ei ole ette nähtud teisiti.
2. Lõikes 1 osutatud keeldu ei kohaldata:
-
Rumeeniast pärit registreeritud hobuste ajutise impordi suhtes kooskõlas otsusega 92/260/EMÜ ja alalise impordi suhtes kooskõlas otsusega 93/197/EMÜ,
-
registreeritud hobuste taassisenemise suhtes pärast võidusõidu, võistlemise ja kultuuriürituste tõttu toimunud ajutist eksporti Rumeeniasse kooskõlas otsusega 93/195/EMÜ,
-
hobuslaste veo suhtes Rumeeniast mõnda teise kolmandasse riiki kooskõlas otsusega 94/467/EÜ,
-
hobuslaste veo suhtes teistest kolmandatest riikidest läbi Rumeenia territooriumi Euroopa Ühendusse kooskõlas otsuse 2004/211/EÜ artikliga 6,
-
otse tapamajja saadetavate hobuslaste partiide impordi suhtes kooskõlas artikliga 2,
-
aretamiseks ja tootmiseks ettenähtud hobuslaste alalise impordi suhtes kooskõlas artikliga 3.
Artikkel 2
Sihtliikmesriigid lubavad otse tapamajja saadetavate hobuslaste importi Rumeeniast järgmistel tingimustel:
1.
vastavalt käesoleva otsuse I lisale on loomapartiidega kaasas nõuetekohaselt täidetud ühtne veterinaarsertifikaat, mille on kinnitanud Rumeenia pädev keskasutus;
2.
lisaks vähemalt 3 cm suurusele põletatud S-märgile vasaku esijala kabjal on iga loom märgistatud naha alla süstitava elektroonilise identifikaatoriga (transponderiga), mis vastab ISO 11784 ja ISO 11785 standarditele ja mis on süstitud kaela vasakpoolse ülaosa keskpiirkonda;
3.
vastavalt käesoleva otsuse II lisale identifitseeritakse iga loom ja temaga on kaasas identifitseerimisdokument, milles on eelkõige märgitud lõikes 2 viidatud elektroonilise identifikaatori number ja implanteerimise koht;
4.
lõikes 1 viidatud sertifikaadi alusel nõutavad laborikatsed on teostatud sihtliikmesriigi poolt tunnustatud laboris proovidest, mis on selgelt märgistatud viitega lõikes 2 mainitud elektroonilise identifikaatori numbrile. Labori poolt sertifitseeritud testitulemused lisatakse loomaga kaasas olevale veterinaarsertifikaadile.
Artikkel 3
Sihtliikmesriigid lubavad aretamiseks ja tootmiseks ettenähtud hobuslaste importi Rumeeniast järgmistel tingimustel:
1.
vastavalt käesoleva otsuse III lisale on iga loomaga kaasas nõuetekohaselt täidetud veterinaarsertifikaat, mille on kinnitanud Rumeenia pädev keskasutus;
2.
iga loom on märgistatud naha alla süstitava elektroonilise identifikaatoriga (transponderiga), mis vastab ISO 11784 ja ISO 11785 standarditele ja mis on süstitud kaela vasakpoolse ülaosa keskpiirkonda;
3.
vastavalt käesoleva otsuse II lisale identifitseeritakse iga loom ja temaga on kaasas identifitseerimisdokument, milles on eelkõige märgitud lõikes 2 viidatud elektroonilise identifikaatori number ja implanteerimise koht;
4.
lõikes 1 viidatud sertifikaadi alusel nõutavad laborikatsed on teostatud sihtliikmesriigi poolt tunnustatud laboris proovidest, mis on selgelt märgistatud viitega lõikes 2 mainitud elektroonilise identifikaatori numbrile. Labori poolt sertifitseeritud testitulemused lisatakse loomaga kaasas olevale veterinaarsertifikaadile.
Artikkel 4
1. Liikmesriigid, kes viivad läbi direktiivi 91/496/EMÜ artikliga 4 ettenähtud kontrollimisi ühendusse importimisel, ei keela ühenduse territooriumile sisse tuua:
a)
otse tapamajja saadetavate hobuslaste partiisid, mis vastavad täielikult artikli 2 tingimustele ja eelkõige loetava elektroonilise identifikaatori nõudele, tingimusel, et sihtliikmesriigi pädev asutus on teatanud Euroopa Ühenduse territooriumile sisenemise sadamas asuvale piiripunktile, et ta aktsepteerib antud partiid ja vähemalt artikli 2 lõikes 1 viidatud sertifikaadi punktides 1, 2, 5, 6 ja 8.5 esitatud andmeid;
b)
aretamiseks ja tootmiseks ettenähtud hobuslasi, mis vastavad artikli 3 tingimustele juhul, kui sihtliikmesriigi pädev asutus on teatanud Euroopa Ühenduse territooriumile sisenemise sadamas asuva piiripunkti eest vastutavale liikmesriigi pädevale asutusele, et ta üldiselt aktsepteerib antud importi.
2. Liikmesriigi pädev asutus, kes vastutab kontrolli läbiviimise eest hobuslaste ühendusse sissetoomisel, esitab komisjonile hiljemalt iga kuu 25. kuupäeval IV lisas esitatud vorminõuetele vastava aruande iga asjaomase sisenemispunkti kohta, mis sisaldab ülevaadet eelneval kuul läbiviidud kontrollidest ja meetmeid, mis on võetud loomade tervishoiu ja heaolu osas avastatud puuduste kõrvaldamiseks.
Artikkel 5
1. Artiklites 2 ja 3 viidatud hobuslaste sihtkohaks oleva liikmesriigi pädev asutus peab tagama, et:
a)
vastavalt artiklile 2 imporditud, otse tapamajja saadetavad hobuslased toimetatakse otse sihtkoha tapamajja, kus nad tapetakse 72 tunni jooksul ja hiljemalt 5 päeva pärast ühendusse saabumist;
b)
süstitavad identifikaatorid (transponderid) eemaldatakse sihtkoha tapamajas ja hävitatakse ametliku järelevalve all; kontrolli eesmärgil peavad tapamaja töötajad esitama pädevale asutusele kuuaruande, kus on märgitud iga tapetud looma veterinaarsertifikaadi number, looma tapmise kuupäev ja vastavates sertifikaatides mainitud transponderi hävitamise kuupäev;
c)
artikli 3 alusel imporditavad aretamiseks ja tootmiseks ettenähtud hobuslased jäävad sihtliikmesriiki saabumisele järgnevaks 30 päevaks artikli 2 lõikes 1 nimetatud veterinaarsertifikaadis märgitud sihtettevõttesse, kui vastavalt otsusele 2000/68/EÜ nõuetekohaselt identifitseeritud looma ei veeta tapamajja koheseks tapmiseks pädeva asutuse vastutusel.
2. Sihtliikmesriigi pädev asutus teostab tapamajja saabumisel või lõike 1 punktis c nimetatud sihtettevõttes viibimise ajal järgmised toimingud:
a)
loomade indentsuskontroll;
b)
looma tervise ja heaolu kontroll;
c)
käesoleva otsuse I ja III lisas esitatud veterinaarsertifikaatide alusel nõutavate laborikatsete pisteline kordamine;
d)
juhul, kui punkti c alusel läbiviidud testide tulemused ei vasta artikli 2 lõikes 1 ja artikli 3 lõikes 1 nimetatud sertifikaatides esitatud andmetele, viiakse läbi kohustuslik proovide päritolu geneetiline kontroll variproovide peal, mida säilitatakse vähemalt 2 kuud esimese testi läbiviinud laboris.
3. Tapamajades läbiviidavate kontrollimiste eest vastutav pädev asutus esitab komisjonile hiljemalt iga kuu 25. kuupäeval V lisas esitatud vorminõuetele vastava aruande, mis sisaldab ülevaadet eelneval kuul läbiviidud kontrollidest ja meetmetest, mis on võetud loomade tervishoiu ja heaolu osas avastatud puuduste kõrvaldamiseks.
Artikkel 6
Liikmesriik võtab vajalikud meetmed, sealhulgas kehtestab vajadusel õigusnormid tagamaks, et importija kannaks kõigi haldusprotseduuride, sealhulgas kõigi vajalike laborikatsete kulud, mis on seotud hobuslaste impordiga Rumeeniast kooskõlas käesoleva otsuse artiklitega 2 ja 3.
Artikkel 7
Käesolevat otsust kohaldatakse alates 23. detsembrist 2004.
Artikkel 8
Käesolev otsus on adresseeritud liikmesriikidele.
Brüssel, 29. november 2004

Labels: 8
3
18
6